b'\n_START_ARTICLE_\nVili Taskinen\n_START_PARAGRAPH_\nViljam (Vili) Taskinen (10. lokakuuta 1874 Juva \xe2\x80\x93 20. lokakuuta 1930 Juva) oli suomalainen maanviljelij\xc3\xa4, toimitusjohtaja ja kansallisen edistyspuolueen kansanedustaja._NEWLINE_Taskisen vanhemmat olivat maanviljelij\xc3\xa4 Juho Taskinen ja Hilda Konst. H\xc3\xa4n toimi maanviljelij\xc3\xa4n\xc3\xa4 Juvalla. Taskinen oli my\xc3\xb6s Juvan osuusmeijerin toimitusjohtajana ja Juvan lainajyv\xc3\xa4st\xc3\xb6n hoitajana.  _NEWLINE_Taskinen oli kansanedustajana huhtikuusta lokakuuhun 1917, helmikuusta maaliskuun loppuun 1919 ja 1920\xe2\x80\x931922 edustaen Mikkelin l\xc3\xa4\xc3\xa4nin vaalipiiri\xc3\xa4. Vuonna 1917 h\xc3\xa4n oli Suomalaisen puolueen edustajana ja my\xc3\xb6hemmill\xc3\xa4 kausilla Kansallisen Edistyspuolueen edustajana. Taskinen tuli eduskuntaan 12. helmikuuta 1919 sosialidemokraattien Anni Savolainen-Tapanisen tilalle ja 4. lokakuuta 1920 edistyspuolueen Taavetti Heimosen tilalle.  H\xc3\xa4n oli my\xc3\xb6s Juvan kunnanvaltuuston varapuheenjohtajana ja kuului Mikkelin l\xc3\xa4\xc3\xa4nin maanviljelysseuran johtokuntaan sek\xc3\xa4 Mikkelin maatalousosakepankin hallitukseen._NEWLINE_Vili Taskinen oli naimisissa vuodesta 1904 Emma Kolarin kanssa.'